Kitba ta' Eman Bonnici Il-Ħamsin Sena Saċerdotali tal-Kanonku Dun Gużepp Bonello Il-Kanonku Kantur Dun Ġużepp Bonello twieled Bormla nhar it-30 ta' Novembru 1927. Huwa kien l-uniku wild ta' Nazzareno u Antonia xebba Buhagiar. Ħass il-vokazzjoni għal saċerdot sa minn kmieni u wara li temm l-istudji tiegħu, ġie ordnat saċerdot fis-7 ta' Awissu 1955 u qaddes l-ewwel quddiesa solenni tiegħu fil-Knisja Kolleġġjata ta' l-Immakulata Kunċizzjoni f'Bormla. Huwa mill-ewwel intefa' għall-ħidma saċerdotali fil-parroċċa u nsibu li ġie nnominat sagristan maġġur ta' l-istess Kolleġġjata, kariga li għadu jaqdi sal-lum. Għamel żmien bħala chaplain tal-Friegħi ta' Bormla tal-Moviment taż-Żgħażagħ Ħaddiema Nsara. Maħtur Kanonku Huwa ġie maħtur kanonku tal-Kolleġġjata ta' Bormla nhar it-30 ta' Novembru 1957, okkupa d- dinjità ta' prepostu ta' l-istess kolleġġjata u aktar Kan. Kantur Dun Ġużepp Bonello tard dik ta' kantur. Fil-preżent, il-Kanonku Bonello jokkupa diversi karigi, fosthom dik ta' direttur spiritwali tal-Fergħa tan-Nisa tal-Legion of Mar, jieħu ħsieb ukoll il-Grupp Familji Nsara ta' l-istess parroċċa u huwa wkoll id-direttur spiritwali tal-Każin tal-Banda San Ġorġ ta' belt twelidu. Huwa impjegat fil-Kurja Arċiveskovili u jokkupa l-kariga ta' viċi-kanċellier ta' l- imsemmija Kurja. Il-Kan. Bonello huwa r-raba' direttur spiritwali tal-Grupp Kultura Marjana. Il-Kan. Bonello huwa mfittex fuq kollox għall-kitbiet tiegħu. Matul is-snin kiteb mijiet ta' artikli dwar l-istorja, speċjalement dwar Bormla. Kiteb fost l-oħrajn għadd ta' bijografiji u avvenimenti storiċi, li bosta minnhom ġew ippubblikati f'diversi fuljetti, ġurnali u programmi tal-festi. Il-Konċelebrazzjoni Solenni tiegħu f'għeluq il-50 sena saċerdotali tiegħu fis-16 ta' Ġunju 2005, kienet tixhed ir-rispett li l-poplu Bormliż għandu lejh, fejn in-nies attendiet bi ħġarha u ħadet sehem bil-qalb f'din l-okkażjoni sabiħa.